Asesiad Effaith Integredig Llywodraeth Cymru

|  |  |
| --- | --- |
| **Teitl y cynnig:** | Diwygiadau i Reoliadau Dyrannu Tai a Digartrefedd (Cymhwystra) (Cymru) 2014 i adlewyrchu newidiadau i hawliau cymhwystra i gael tai a chymorth tai i bobl sy'n dod i Gymru o Sudan. |
| **Swyddog(ion) a gwblhaodd yr Asesiad Effaith Integredig (enw(au) ac enw'r tîm)**: | Huw CharlesY Gangen Atal Digartrefedd a Rheoli Tai |
| **Adran:** | Grŵp Newid Hinsawdd a Materion Gwledig |
| **Pennaeth Is-adran/SRO (enw):** | Sarah Rhodes |
| **Gweinidog y Cabinet/Gweinidog sy'n gyfrifol:** | Julie James AS, y Gweinidog Newid Hinsawdd |
| **Y Dyddiad Dechrau:** | Mai 2023 |

Cynnwys

[Pa gamau gweithredu y mae Llywodraeth Cymru yn eu hystyried a pham? 3](#_Toc135646209)

[Casgliad 5](#_Toc135646210)

[Asesiad o'r Effaith ar Hawliau Plant 7](#_Toc135646211)

# Pa gamau gweithredu y mae Llywodraeth Cymru yn eu hystyried a pham?

**Ar ffurf naratif, disgrifiwch y mater a'r camau gweithredu a gynigir gan Lywodraeth Cymru.Sut rydych wedi cymhwyso / y byddwch yn cymhwyso'r pum ffordd o weithio yn Neddf Llesiant Cenedlaethau'r Dyfodol (Cymru) 2015 at y camau gweithredu arfaethedig, drwy gydol y cylch polisi a chyflawni?**

Mewn ymateb i'r brwydro a waethygodd yn sydyn yn Khartoum a ledled Sudan ar 15 Ebrill 2023, gwnaeth Llywodraeth y DU drefniadau i helpu pobl i adael eu cartrefi. O ganlyniad, mae mwy na 2,000 o bobl wedi dychwelyd i'r DU drwy gyfres o ehediadau milwrol. Ni wyddom faint o bobl fydd yn dychwelyd i'r DU yn y pen draw. Ac ni wyddom ychwaith faint o'r bobl hyn a ddaw i Gymru. Fodd bynnag, er mwyn hwyluso'r broses ddychwelyd i'r rhai sy'n dod o Sudan, mae Llywodraeth y DU wedi cytuno i sicrhau eu bod yn gallu hawlio budd-daliadau, tai cymdeithasol a chymorth tai hyd yn oed os nad ydynt yn preswylio fel arfer yn y DU. Bydd yn gwneud hynny drwy ddatgymhwyso ei rheolau ynglŷn â'r Prawf Preswylfa Fel Arfer.

Nid yw'r ffordd y mae Llywodraeth y DU yn bwriadu datgymhwyso'r prawf preswylfa fel arfer i bobl sy'n cyrraedd y DU o Sudan wedi'i hadlewyrchu yn y dosbarthiadau rhagnodedig o bersonau sy'n gymwys i gael tai a chymorth tai o dan Reoliadau 2014. Bydd y bobl hynny y mae'r prawf preswylfa fel arfer wedi cael ei ddatgymhwyso yn eu cylch yn anghymwys wedyn i wneud cais am dai cymdeithasol a chymorth tai oni wneir diwygiadau i Reoliadau 2014, gan sicrhau cysondeb rhwng cyfraith budd-daliadau/lles a chyfraith tai Cymru.

Mae'r Rheoliadau diwygio yn diwygio Rheoliadau 2014, sy'n pennu pa bobl o dramor sy'n gymwys i gael dyraniad o lety tai o dan Ran 6 o Ddeddf Tai 1996, neu gymorth tai o dan Atodlen 2 i Ddeddf Tai (Cymru) 2014.

Bydd y Rheoliadau diwygio yn ychwanegu at Reoliadau 2014 Dosbarth newydd o bersonau o dramor sy'n ddarostyngedig i reolaeth fewnfudo a fydd yn gymwys i gael tai a chymorth tai ac yn eu heithrio rhag y prawf preswylfa fel arfer. Y personau yn y Dosbarth newydd hwn yw'r rhai (a) a oedd yn preswylio yn Sudan cyn 15 Ebrill 2023, (b) a adawodd Sudan mewn cysylltiad â'r brwydro a waethygodd yn sydyn ar 15 Ebrill 2023 yn Khartoum a ledled Sudan, a (c) sydd wedi cael caniatâd i aros yn unol â'r rheolau mewnfudo, a (d) nad yw'n ofynnol eu cynorthwyo heb hawl i gyllid cyhoeddus.

Mae'r Rheoliadau diwygio hefyd yn gwneud y personau hynny nad ydynt yn ddarostyngedig i reolaeth fewnfudo, ac sydd wedi gadael Sudan mewn cysylltiad â'r brwydro cynyddol ar 15 Ebrill 2023, ac a oedd yn preswylio yn Sudan cyn 15 Ebrill 2023, yn gymwys i gael tai a chymorth tai. Fel arfer, byddai angen i bersonau yn y grŵp hwn, y bydd y rhan fwyaf ohonynt yn wladolion Prydeinig, hefyd aros i fod yn gymwys gan na fyddent yn bodloni'r prawf preswylfa fel arfer yn syth. Bydd y diwygiadau yn eithrio'r cyfryw bersonau (nad ydynt yn ddarostyngedig i reolaeth fewnfudo) rhag y prawf preswylfa fel arfer ac o ganlyniad byddant hwythau hefyd yn gymwys ar unwaith i wneud cais am lety tai neu gymorth tai.

Yn ogystal â'r angen i gysoni rheolau tai yng Nghymru er mwyn datgymhwyso'r prawf preswylfa fel arfer am resymau ymarferol, mae cyfiawnhad hefyd, yn enwedig i'r rhai sydd â chaniatâd mewnfudo a hawl i gyllid cyhoeddus, dros estyn cymhwystra i gael tai a chymorth tai yng Nghymru. Mae hyn yn adlewyrchu ymrwymiad Llywodraeth Cymru i hyrwyddo Cymru fel cenedl sy'n gyfrifol ar lefel fyd-eang ac fel cenedl noddfa, drwy ei Strategaeth Ryngwladol. Gallai'r brwydro yn Sudan fod yn niweidiol i hawliau dynol a rhyddidau pobl sy'n dychwelyd i'r DU pe na bai Cymru yn gwneud yr un ymrwymiad â Llywodraeth y DU a'r llywodraethau datganoledig eraill. Mae ymrwymiad cadarn Llywodraeth Cymru i roi diwedd ar ddigartrefedd yng Nghymru yn cryfhau'r cyfiawnhad dros y cynnig hwn, am y byddai unrhyw rwystr sy'n atal cymorth rhag cael ei roi i bobl sy'n ceisio tai neu gymorth tai yn mynd yn groes i'r polisi cyfredol ynglŷn â digartrefedd.

# Casgliad

**Sut mae'r bobl y mae'r cynnig yn fwyaf tebygol o effeithio arnynt wedi helpu i'w ddatblygu?**

Gan fod y newidiadau a wneir drwy'r cynnig yn deillio o bolisi a gedwir yn ôl i Lywodraeth y DU (mewnfudo a lles), ni fyddai modd cynnal ymgynghoriad ystyrlon ar ddulliau gweithredu amgen, am mai effaith y cynnig yw cysoni cyfraith tai Cymru a chyfraith mewnfudo a lles.

**Pa effeithiau, yn gadarnhaol ac yn negyddol, fu'r rhai mwyaf arwyddocaol?**

Effeithiau cadarnhaol

Bydd ymestyn hawliau cymhwystra pobl sy'n dod i Gymru o Sudan i gael tai a chymorth tai, yn helpu i ddiogelu'r unigolion hyn rhag y bygythiad o ddigartrefedd a'r effaith niweidiol y gall hynny ei chael ar eu hiechyd a'u llesiant personol. Bydd y cynnig yn galluogi Llywodraeth Cymru i ddangos ei dyheadau o ran bod yn gyfrifol ar lefel fyd-eang a'i hymrwymiad i hawliau dynol ac i hyrwyddo heddwch.

Effeithiau negyddol

Ni fydd y cynnig hwn yn cael unrhyw effeithiau negyddol hirdymor. Mae Llywodraeth Cymru yn gweithio i sicrhau bod llety digonol a chartrefi tymor hwy ar gael i'r rhai yr effeithir arnynt yn ogystal â'r rhai sydd mewn llety dros dro ac yn ceisio cartrefi priodol a fforddiadwy ar hyn o bryd.

**Yn sgil yr effeithiau a nodwyd, sut y bydd y cynnig:**

* **yn sicrhau'r cyfraniad mwyaf at ein hamcanion llesiant a'r saith nod llesiant; a/neu,**
* **yn osgoi, yn lleihau neu'n lliniaru unrhyw effeithiau negyddol?**

Cartrefi o ansawdd da yw conglfaen cymunedau bywiog a chydlynus ac maent yn darparu sylfaen i unigolion ffynnu ym mhob agwedd ar eu bywydau. Bydd cael tai diogel a fforddiadwy yn sicrhau bod unigolion sy'n agored i niwed yn cael eu diogelu a'u bod yn fwy abl i ffynnu yng Nghymru.

Bydd y newidiadau arfaethedig a gyflawnir drwy'r cynnig hwn yn sicrhau y bydd pobl sy'n dod i Gymru o Sudan yn gallu ceisio tai neu gymorth tai a fydd, yn ei dro, yn eu galluogi i ymsefydlu'n haws a chyfrannu at gyflawni uchelgeisiau'r saith nod llesiant.

**Sut y caiff effaith y cynnig ei monitro a'i gwerthuso wrth iddo fynd rhagddo a phan ddaw i ben?**

Caiff y Rheoliadau a gyflwynir o dan y cynnig hwn eu hadolygu'n rheolaidd yn y ffordd arferol. Bydd swyddogion Llywodraeth Cymru yn monitro unrhyw effeithiau andwyol y cânt eu hysbysu amdanynt gan awdurdodau lleol neu sefydliadau yn y Trydydd Sector sy'n ymdrin â phobl sy'n dod i Gymru o Sudan y mae angen tai neu gymorth tai arnynt.

# Asesiad o'r Effaith ar Hawliau Plant

Rhaid i **bob** Asesiad o'r Effaith ar Hawliau Plant gael ei anfon i flwch post CRIA@gov.wales

Mae Mesur Hawliau Plant a Phobl Ifanc (Cymru) 2011 yn gosod dyletswydd ar Weinidogion Cymru i roi sylw dyledus i [Gonfensiwn y Cenhedloedd Unedig ar Hawliau'r Plentyn (CCUHP) a'i Phrotocolau Dewisol](https://www.ohchr.org/en/professionalinterest/pages/crc.aspx) wrth arfer unrhyw un o'u swyddogaethau.

Proses Asesu'r Effaith ar Hawliau Plant yw'r mecanwaith y cytunwyd arno y dylai swyddogion ei ddefnyddio er mwyn helpu Gweinidogion i gyflawni'r ddyletswydd hon a sicrhau eu bod yn rhoi ystyriaeth gytbwys i hawliau plant yn eu prosesau gwneud penderfyniadau. Dylid defnyddio Asesiad o'r Effaith ar Hawliau Plant i lywio cyngor Gweinidogion a rhaid iddo gael ei gwblhau cyn i benderfyniad Gweinidogol gael ei wneud. Unwaith y bydd penderfyniad wedi'i wneud, rhaid i'ch Asesiad o'r Effaith ar Hawliau Plant gael ei gyhoeddi hefyd.

*Noder bod gennym Grŵp Cynghori ar Hawliau Plant sefydledig, sy'n cynnwys swyddfa Comisiynydd Plant Cymru, UNICEF, Arsyllfa Cymru ar Hawliau Dynol Plant a Phobl Ifanc a Plant yng Nghymru, y gellir ei ddefnyddio i drafod neu brofi eich Asesiad drafft o'r Effaith ar Hawliau Plant.* *Cysylltwch â'r Gangen Blant* *CRIA@gov.wales* *i gael rhagor o wybodaeth.*



*Am ragor o gyngor ac arweiniad ar broses Asesu'r Effaith ar Hawliau Plant, gweler* [*Llawlyfr i Staff ar Hawliau Plant*](https://gov.wales/childrens-rights-scheme-manual-welsh-government-staff) *neu cysylltwch â'r Gangen Blant* *CRIA@gov.wales*

1. **Amcanion polisi**
* Effaith pa benderfyniad sy'n cael ei hasesu gennych?

Mae'r penderfyniad perthnasol yn ymwneud â diwygio rheoliadau cymhwystra i alluogi pobl sy'n cyrraedd Cymru o Sudan i gael tai a chymorth tai. Mae cynnig i ddiwygio cyfraith tai yng Nghymru yn adlewyrchu'r angen i sicrhau cydymffurfiaeth â mater polisi a gedwir yn ôl i Lywodraeth y DU (mewnfudo a lles/budd-daliadau).

1. **Casglu tystiolaeth ac ymgysylltu â phlant a phobl ifanc**
* Pa waith ymchwil a data ar blant a phobl ifanc sydd eisoes ar gael i lywio eich polisi penodol? Mae'n bosibl y bydd eich amcan polisi yn effeithio ar feysydd polisi eraill – bydd trafodaethau â thimau polisi eraill yn rhan bwysig o'r broses asesu effaith gan sicrhau eich bod wedi casglu amrywiaeth o wybodaeth a thystiolaeth.
* Gan ddefnyddio’r gwaith ymchwil hwn, sut rydych yn rhagweld y bydd eich polisi yn effeithio ar grwpiau gwahanol[[1]](#footnote-1) o blant a phobl ifanc, yn gadarnhaol ac yn negyddol? Cofiwch y gall polisïau sy'n canolbwyntio ar oedolion effeithio ar blant a phobl ifanc hefyd.
* Pa waith cyfranogol gyda phlant a phobl ifanc rydych wedi'i ddefnyddio i lywio eich polisi? Os nad ydych wedi ymgysylltu â phlant na phobl ifanc, esboniwch pam.[[2]](#footnote-2)

*I gael cyngor ar waith cyfranogol gyda phlant a phobl ifanc, cysylltwch â'r Gangen Blant.* *Mae gennym gydberthynas sefydledig â Plant yng Nghymru, a allai eich helpu i weithio gyda phlant a phobl ifanc drwy ei raglen Cymru Ifanc.*

Cyflwynir y cynnig i fynd i'r afael ag argyfwng, felly ni fu modd ymgysylltu â phlant na'u cynnwys. Ni fu modd inni gael unrhyw ddata ar blant na phobl ifanc y mae'r cynnig yn effeithio arnynt, ond disgwylir i'r niferoedd cyffredinol a fydd yn cael budd ohono yng Nghymru fod yn fach iawn. Fodd bynnag, bydd y cynnig yn sicrhau bod teuluoedd plant a phobl ifanc yn parhau i fod yn gymwys i gael tai. O ystyried y nifer bach yr effeithir arnynt ac am fod y polisi sy'n sail i'r cynnig yn fater a gedwir yn ôl, ni fwriedir gwneud unrhyw waith cyfranogol gyda phlant na phobl ifanc.

1. **Dadansoddi'r dystiolaeth ac asesu'r effaith**
* Gan ddefnyddio'r dystiolaeth rydych wedi'i chasglu, pa effaith y mae eich polisi yn debygol o'i chael ar blant a phobl ifanc? Pa gamau y byddwch yn eu cymryd i liniaru a/neu leihau unrhyw effeithiau negyddol?

Bydd y diwygiadau yn ei gwneud yn haws i deuluoedd sy'n cyrraedd Cymru o Sudan gael tenantiaeth a symud rhwng eiddo. Drwy allu symud yn haws i mewn i'r sector tai cymdeithasol ac o fewn y sector hwnnw, efallai y bydd rhieni yn fwy abl i ganfod a sicrhau eiddo sy'n ddigonol i ddiwallu eu hanghenion nhw ac anghenion eu teulu yn gyffredinol. Bydd y ffactorau a ystyrir ganddynt wrth symud yn cynnwys mynediad at amgylchedd glân a diogel, yn ogystal â sicrhau bod safon byw yn eu heiddo newydd yn ddigon da i ddiwallu anghenion corfforol a meddyliol y teulu cyfan.

Mae'n bosibl y bydd rhai teuluoedd sy'n cael budd o dan y Rheoliadau yn cynnwys plant sydd wedi cael profiadau niweidiol yn ystod plentyndod o ganlyniad i weld y brwydro yn Sudan. Dylai gwarantu hawl teuluoedd plant i fod yn gymwys i gael tai a chymorth tai gael effaith gadarnhaol ar eu bywydau.

* Sut y bydd eich cynnig yn gwella neu'n herio hawliau plant, fel y'u nodir gan erthyglau CCUHP a'i Brotocolau Dewisol? Edrychwch ar yr [erthyglau](https://gov.wales/sites/default/files/publications/2021-11/uncrc-summary-poster.pdf) i weld pa rai sy'n gymwys i'ch polisi eich hun.

|  |  |  |  |
| --- | --- | --- | --- |
| **Erthyglau neu Brotocolau Dewisol CCUHP** | **Yn gwella (X)** | **Yn herio (X)** | **Esboniad**  |
| **Erthygl 24 (Iechyd a gwasanaethau iechyd):** Mae gan blant yr hawl i gael gofal iechyd o ansawdd da - y gofal iechyd gorau posibl - ac i ddŵr glân, bwyd maethlon, amgylchedd glân a diogel a gwybodaeth i'w helpu i gadw’n iach. Dylai gwledydd cyfoethog helpu gwledydd tlotach i gyflawni hyn. | X |  | Drwy wneud teuluoedd plant yn gymwys i wneud cais am dai a chymorth tai, bydd y plant hynny yn fwy tebygol o fyw mewn amgylchedd diogel ar ôl dychwelyd i'r DU. |
| **Erthygl 27 (Safon byw ddigonol):** Mae gan blant yr hawl i safon byw sy’n ddigon da i ddiwallu eu hanghenion corfforol a meddyliol. Dylai llywodraethau helpu rhieni a gwarcheidwaid na allant fforddio darparu hyn, yn arbennig mewn perthynas â bwyd, dillad a thai. | X |  | Bydd y cynnig yn ei gwneud yn haws i blant sydd wedi'u cynnwys yn y Rheoliadau hyn gael cymorth i ddod o hyd i gartref yng Nghymru a byw ynddo. Bydd y cymhwystra a ddarperir drwy'r cynnig yn gwella eu gallu i gael ansawdd bywyd gwell. |

* Ystyriwch a oes unrhyw hawliau sydd gan Ddinasyddion yr UE (fel y cyfeirir atynt yn yr Asesiad o'r Effaith ar Gydraddoldeb) yn ymwneud â phobl ifanc hyd at 18 oed.

Ddim yn gymwys.

*I gael rhagor o wybodaeth am* [*CCUHP*](https://www.ohchr.org/en/professionalinterest/pages/crc.aspx) *a'i Brotocolau Dewisol, ewch i'r* [*Dudalen ar Hawliau Plant ar y fewnrwyd*](https://wales365uk.sharepoint.com/sites/Intranet-Policy-Making-Legislation/SitePages/Childrens-Rights-Impact-Assessment-CRIA.aspx)*.*

1. **Cyngor a phenderfyniad gweinidogol**
* Sut y bydd eich dadansoddiad o'r effeithiau yn llywio eich cyngor gweinidogol?

Caiff y dadansoddiad yn yr asesiad hwn ei adlewyrchu yn y cyngor a ddilynir gan y Gweinidog wrth gyflwyno'r rheoliadau diwygio hyn.

* *Unwaith y bydd eich Asesiad o'r Effaith ar Hawliau Plant wedi'i gwblhau, mae'n rhaid iddo gael ei lofnodi gan eich Dirprwy Gyfarwyddwr.*
* Dylai canfyddiadau'ch Asesiad o'r Effaith ar Hawliau Plant gael eu hintegreiddio â'ch cyngor gweinidogol er mwyn llywio penderfyniad y Gweinidog.

1. **Cyhoeddi'r Asesiad o'r Effaith ar Hawliau Plant**

Cyhoeddir yr Asesiad o'r Effaith ar Hawliau Plant ar wefan Llywodraeth Cymru ynghyd â'r Asesiad Effaith Integredig.

*I gael rhagor o wybodaeth a chymorth ar y broses hon, ewch i'r* [*Dudalen ar Hawliau Plant ar y Fewnrwyd*](https://wales365uk.sharepoint.com/sites/Intranet-Policy-Making-Legislation/SitePages/Childrens-Rights-Impact-Assessment-CRIA.aspx) *sy'n cynnwys amrywiaeth o adnoddau.*

1. **Cyfathrebu â Phlant a Phobl Ifanc**
* Os ydych wedi ceisio barn plant a phobl ar eich cynnig, sut y byddwch yn eu hysbysu am y canlyniad.

Gan fod y Rheoliadau diwygio wedi cael eu gwneud mewn ymateb i bolisi a gedwir yn ôl i Lywodraeth y DU (mewnfudo a lles), ni fyddai modd cynnnal ymgynghoriad ystyrlon ar ddulliau gweithredu amgen, gan mai effaith y cynnig yw sicrhau cysondeb rhwng cyfraith tai Cymru a chyfraith mewnfudo a budd-daliadau.

*Os bydd eich polisi yn effeithio ar blant a phobl ifanc, cofiwch lunio fersiynau addas i blant o unrhyw ddogfen gyhoeddus sy'n ymwneud â'ch cynnig.Cysylltwch â'r Gangen Blant i gael rhagor o gyngor.*

**Monitro ac Adolygu**

Mae'n hanfodol ailedrych ar eich Asesiadau o'r Effaith ar Hawliau Plant i weld a gafodd cynigion yr effeithiau a nodwyd gennych yn wreiddiol ac a oedd unrhyw ganlyniadau anfwriadol.

Pan fyddwch yn cyflwyno is-ddeddfwriaeth, ni fydd yn ddigon dibynnu ar yr Asesiad o'r Effaith ar Hawliau Plant ar gyfer deddfwriaeth sylfaenol; bydd angen ichi ddiweddaru'r Asesiad o'r Effaith ar Hawliau Plant er mwyn ystyried sut y gallai manylion y cynigion yn y rheoliadau neu'r canllawiau effeithio ar blant.

Gall yr arweinydd polisi ailedrych ar y fersiwn gyhoeddedig o'i Asesiad o'r Effaith ar Hawliau Plant, ei ailenwi fel adolygiad o'r Asesiad gwreiddiol o'r Effaith ar Hawliau Plan a diweddaru'r dystiolaeth o'r effaith. Dylid cyflwyno'r asesiad effaith a adolygwyd i Weinidogion gydag unrhyw gynigion i ddiwygio'r polisi, yr arfer neu'r canllawiau. Dylid cyhoeddi'r fersiwn wedi'i hadolygu hon o'r Asesiad o'r Effaith ar Hawliau Plant hefyd.

* Nodwch pa fecanwaith monitro ac adolygu y byddwch yn ei roi ar waith er mwyn adolygu'r Asesiad hwn o'r Effaith ar Hawliau Plant.
* Yn dilyn yr adolygiad hwn, a oes unrhyw ddiwygiadau sydd angen eu gwneud i'r polisi neu'r ffordd y caiff ei roi ar waith.

Gan y bydd y Rheoliadau yn deillio o bolisi a gedwir yn ôl i Lywodraeth y DU (mewnfudo a lles/budd-daliadau), ni fydd modd diwygio'r polisi na'r ffordd y caiff ei roi ar waith mewn unrhyw ffordd ystyrlon, gan mai'r bwriad yw sicrhau cysondeb rhwng cyfraith tai Cymru a chyfraith mewnfudo a lles/budd-daliadau. Fodd bynnag, byddwn yn ymgysylltu â Llywodraeth y DU pe baem yn dod yn ymwybodol o ganlyniadau anfwriadol posibl sy'n niweidiol i blant a phobl ifanc a all olygu bod angen newidiadau i bolisi Llywodraeth y DU.

1. Gallwch ystyried, er enghraifft, sut y byddai eich polisi yn effeithio ar y grwpiau canlynol o blant a phobl ifanc mewn ffyrdd gwahanol: blynyddoedd cynnar, cynradd, uwchradd, oedolion ifanc; plant ag anghenion dysgu ychwanegol; plant anabl; plant sy'n byw mewn tlodi; plant Du, Asiaidd ac ethnig lleiafrifol; Sipsiwn, Roma a Theithwyr; mudwyr; ceiswyr lloches; ffoaduriaid; siaradwyr Cymraeg; plant sydd â phrofiad o ofal; plant LHDTC+. Noder nad yw'r rhestr hon yn hollgynhwysfawr ac, yn y carfanau hyn, na fydd un profiad homogenaidd. [↑](#footnote-ref-1)
2. Mae Erthygl 12 o CCUHP yn nodi bod gan blant hawl i fynegi eu barn, yn enwedig pan fydd oedolion yn gwneud penderfyniadau sy’n effeithio arnynt, ac i’w barn gael ei hystyried. [↑](#footnote-ref-2)